google/wiki40b huggingface dataset:
Όλγα Μπακόλα

Αγωνιστική δράση

Η Όλγα Μπακόλα γεννήθηκε το 1920 στο Νέο Ηράκλειο. Από μικρή μπήκε στη βιοπάλη δουλεύοντας σε υφαντουργείο. Ήταν από τους οργανωτές του Σωματείου Υφαντουργών Νέας Ιωνίας.
Ασπάστηκε την κομμουνιστική ιδεολογία και έγινε μέλος  της ΟΚΝΕ το 1933, ενώ το 1934-35 ήταν Γραμματέας της Αχτιδικής Επιτροπής Κομμουνιστικής Νεολαίας Λάρισας. Οργανωμένα στο ΚΚΕ ήταν και τα άλλα πέντε αδέρφια της καθώς και οι γονείς της.
Το 1937 πήγε στη Σοβιετική Ένωση και φοίτησε στις κομματικές σχολές ΚUTV.
Τα κομματικά της ψευδώνυμο ήταν "Ασπασία" και "Αλίκη Καντά".

Στην Προσωρινή Διοίκηση του ΚΚΕ

Τον Οκτώβριο του 1939 μαζί με άλλους επτά Έλληνες (Τιμογιαννάκης, Γιώσης, Κατσίδου, Καραφύλας, Χρονόπουλος, Μπουκίδης και Τζωρτζάτος) που σπούδαζαν στη Σοβιετική Ένωση επέστρεψαν στην Ελλάδα, μέσω Παρισιού για να βοηθήσουν στην ανασυγκρότηση της καθοδήγησης του ΚΚΕ που είχε διαβρωθεί από την Ασφάλεια.   
Όταν έφτασαν στην Αθήνα συνδέθηκαν με τους Κουτσογιάννη και Τυρίμο που ήταν ήδη πράκτορες της Ασφάλειας, χωρίς όμως να το γνωρίζουν.
Τα άτομα αυτά μαζί με τους Κουτσογιάννη, Τυρίμο, Μιχαηλίδη, Μύτλα κ.α  συγκρότησαν τον Δεκέμβριο του 1939 την Προσωρινή Διοίκηση του ΚΚΕ (ΠΔ), αγνοώντας ότι είναι υπό την κηδεμονία της Ασφάλειας και του Μανιαδάκη. Η ΠΔ έκανε την επίσημη εμφάνισή της τον Ιανουάριο του 1940, εκδίδοντας ακόμη και δικό της Ριζοσπάστη.  
Η ΠΔ κατάφερε να επηρεάσει πολλά φυλακισμένα καθοδηγητικά στελέχη του ΚΚΕ, ακόμα και τον ίδιο τον Ζαχαριάδη, ο οποίος δεν υποψιαζόταν το ρόλο της, αλλά αντ' αυτού υποψιαζόταν την -καθαρή- Παλιά Κεντρική Επιτροπή του ΚΚΕ (ΠΚΕ).  
Η ΠΔ βρέθηκε σε έντονη αντιπαράθεση με την ΠΚΕ, συνεχώς αντάλλασσαν κατηγορίες για χαφιεδισμό και η κατάσταση αυτή προκάλεσε τρομερή σύγχυση στα μέλη του ΚΚΕ.
Ο ρόλος της ΠΔ άρχισε να αποκαλύπτεται προς τα τέλη του 1940, όταν ο πλαστός Ριζοσπάστης άρχισε να υμνεί τον Μεταξά και να αποκτά έντονο εθνικιστικό και φιλοκαθεστωτικό λόγο.

Κατοχή – Αντίσταση

Η Μπακόλα αποχώρησε τότε από την ΠΔ και στην Κατοχή που ακολούθησε εντάχθηκε σε αντιστασιακές οργανώσεις, ενώ το 1943 έγινε μέλος της ΕΠΟΝ.
Στη μεγάλη διαδήλωση στις 22 Ιούλη 1943 στην Αθήνα για να μην προσαρτηθεί η Ανατολική Μακεδονία και Θράκη στην Βουλγαρία, τραυματίστηκε βαριά από γερμανικό τανκ και πέθανε μετά από πέντε μέρες στο νοσοκομείο.
Στην ίδια διαδήλωση σκοτώθηκαν και οι επονίτισες Παναγιώτα Σταθοπούλου και η Κούλα Λίλη.
Στην κηδεία της μίλησε ο αρτεργάτης πατέρας της. Τέλειωσε με τα λόγια αυτά προς την κόρη του:
«Το αίμα σου νάναι το αίμα της λευτεριάς!»
Οι γονείς της Αριστείδης και Μαρία Μπακόλα σκοτώθηκαν στις 4 Δεκεμβρίου 1944 από άνδρες δοσιλογικών οργανώσεων στην Ομόνοια, που πυροβόλησαν από τα ξενοδοχεία στα οποία διέμεναν κατά ατόμων που επέστρεφαν στα σπίτια τους μετά την κηδεία των θυμάτων του συλλαλητηρίου της προηγούμενης μέρας στο Σύνταγμα.
Δήμος Απολλωνίων

Ο Δήμος Απολλωνίων ήταν δήμος του νομού Λευκάδας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Λευκάδας. Ήταν ο μεγαλύτερος σε έκταση δήμος του νησιού της Λευκάδας, αλλά και ο πιό αραιοκατοικημένος.
Στα όρια του περιλαμβάνονταν μερικές από τις πιό όμορφες παραλίες του νησιού. Οι παραλίες αυτές είναι στην δυτική πλευρά του νησιού, όπως άλλωστε και ο Δήμος Απολλωνίων, και οι διασημότερες είναι το Πόρτο Κατσίκι και οι Έκρεμνοι. Η έδρα του δήμου βρισκόταν στο ψαροχώρι της Βασιλικής και έχει 3.235 μόνιμους κατοίκους.
Ροδιακή ομοσπονδία σωματείων τουρισμού αναψυχής και αθλητισμού

Η Ροδιακή ομοσπονδία σωματείων τουρισμού αναψυχής και αθλητισμού γνωστή και σαν ΦΡΑΤΡΕΣ (ιταλικά : F.R.A.T.R.E.S.), ήταν τοπική αθλητική ομοσπονδία της Ρόδου με αρμοδιότητα σε όλα τα Δωδεκάνησα που βρίσκονταν τότε υπό Ιταλική κατοχή.
Η ομοσπονδία ιδρύθηκε το 1931 με την 48/1931 απόφαση του Ιταλού διοικητή των Δωδεκανήσων Μάριο Λάγκο. Το 1934 η "Ιταλική Ολυμπιακή επιτροπή" (CONI) αναγνώρισε επίσημα την ομοσπονδία και από το 1935 αναγνωρίστηκε από τις Ιταλικές ομοσπονδίες. Στο ποδόσφαιρο ήταν η 22η τοπική ποδοσφαιρική ομοσπονδία της Ιταλικής ποδοσφαιρικής ομοσπονδίας. Η ομοσπονδία έπαψε να υπάρχει το 1945 .

Ποδόσφαιρο

Στις αρμοδιότητες της ΦΑΤΡΕΣ ήταν και η διοργάνωση πρωταθλήματος ποδοσφαίρου . Στο πρώτο πρωτάθλημα ποδοσφαίρου του 1932 συμμετείχαν οι σύλλογοι Ροδιακός, Πολιοσπορτίβα, ΣΑΜ, Βασιλική Ιταλική Σχολή, Ελπίδα Κρεμαστής και ή ΤΖΕΡ. Η Φάτρες διοργάνωσε 7 πρωταθλήματα ποδοσφαίρου έως το 1945 και σ αυτά συμμετείχαν σύλλογοι όλων των εθνοτήτων που κατοικούσαν τότε στην Ρόδο, όπως Ελληνικές Ιταλικές Τουρκικές και Εβραϊκές. Το 1934 διοργάνωσε και πρωτάθλημα Β' κατηγορίας. Το 1935 προσελήφθη από την ΦΑΤΡΕΣ ο ομοσπονδιακός προπονητής της Εθνικής Ιταλίας ποδοσφαίρου και προπονητής στίβου Τζιοβάνι Κόρμπιονς. Μέχρι το 1942 αναφέρονται ότι ιδρύθηκαν 32 ποδοσφαιρικοί σύλλογοι.

Καλαθοσφαίριση

Η ΦΑΤΡΕΣ το 1939 διοργάνωσε το πρώτο πρωτάθλημα καλαθοσφαίρισης αντρών και το πρώτο γυναικών. Από τους πρώτους συλλόγους με τμήμα καλαθοσφαίρισης ήταν η Μαρεκιάρο το 1935 με ομάδες αντρών και γυναικών.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ναυταθλητισμός

Στα ναυτικά αθλήματα υπήρχαν δύο σύλλογοι, ο "Τσίρκολο Ναούτικο ντι Ρόδι" ο σημερινός "Ναυτικός Όμιλος Ρόδου" και ο Ροδιακός που διοργάνωναν εσωτερικούς αγώνες κολύμβησης και κωπηλασίας.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Πυγμαχία

Πυγμαχικό τμήμα αυτή την περίοδο είχε ο Ροδιακός κι είχε αναδείξει μεγάλους πυγμάχους όπως ο Αγγελής Γιαλλούσης πρωταθλητής Ελλάδος.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Στίβος

Στον στίβο κατά την Ιταλική κατοχή πολλοί σύλλογοι διατηρούσαν ανάλογο τμήμα. Το 1931 με εντολή των Ιταλών ιδρύονται σύλλογοι ανά εθνικότητα . Αθλητές της εποχής με επιτυχίες ήταν οι Γιώργος Ξίπας που επειδή αρνήθηκε να αγωνίζεται σαν Ιταλός του απαγορεύτηκε η συμμετοχή σε αγώνες από τον Ιταλό διοικητή Ντε Βέκιο και ο Ζωίτης Παπανικολάου.
 Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Περίοδος

Η έννοια της περιόδου στα διάφορα φυσικά μεγέθη

Η περίοδος έχει ίδια χρήση με την συχνότητα. Χρησιμοποιείται περισσότερο όμως για περιοδικές κινήσεις που εξελίσσονται πιο αργά οπότε είναι πρακτικότερο να χρησιμοποιηθεί αυτή αντί της συχνότητας. Τέτοιες περιπτώσεις είναι η περιστροφή της Γης γύρω από τον ήλιο, οι μεταβολές της παλίρροιας κλπ. Η περίοδος, όπως και η συχνότητα εκφράζει κάθε περιοδικά μεταβαλλόμενο μέγεθος, όπως ταλαντώσεις, κύματα και περιοδικά ηλεκτρικά σήματα.

Περίοδος ηλεκτρικού σήματος

Η περίοδος ηλεκτρικού σήματος είναι η χρονική διάρκεια του κάθε επαναλαμβανόμενου στιγμιοτύπου. Η περίοδος ενός τέτοιου μεγέθους μπορεί να μετρηθεί με την χρήση παλμογράφου όπου μπορεί να αποτυπωθεί το μεταβαλλόμενο μέγεθος σε οποιαδήποτε χρονική κλίμακα. Εναλλακτικά μπορεί να χρησιμοποιηθεί συχνόμετρο και στην συνέχεια να υπολογιστεί η περίοδος από την σχέση f=1/T

Περίοδος κύματος

Στα κύματα περίοδος είναι η διάρκεια του κάθε επαναλαμβανόμενου στιγμιοτύπου, όπως αποτυπώνεται στο διάγραμμα πλάτους σε σχέση με τον χρόνο. Το αντίστοιχο μέγεθος σε διάγραμμα πλάτους σε σχέση με την απόσταση είναι το μήκος κύματος.
Γουανάμπανα

Καλλιέργεια και χρήσεις

Το φυτό καλλιεργείται ως γεωργική καλλιέργεια για τον αγκαθωτό πράσινο καρπό του. Εκτός από τις περιοχές που αποτελούν πατρίδα του φυτού, η γουανάμπανα καλλιεργείται επίσης στη νότια Φλόριντα των ΗΠΑ, για εσωτερική κατανάλωση, σε περιορισμένη κλίμακα.
Η σάρκα του φρούτου είναι λευκή και ο πυρήνας του αποτελείται από πολλά μαύρα κουκούτσια, τα οποία δεν μπορούν να χωνευτούν. Η γλυκιά του σάρκα χρησιμοποιείται για την παρασκευή χυμών, γλυκών, σιροπιών και για γεύσεις παγωτών. Στο Μεξικό το φρούτο είναι κοινό επιδόρπιο.

Διατροφική αξία

Από άποψη θρεπτικής αξίας, το φρούτο είναι πλούσιο σε υδατάνθρακες και κυρίως φρουκτόζη. Επίσης, περιέχει βιταμίνη C, βιταμίνη B1 και βιταμίνη B2. Ο καρπός, οι σπόροι και τα φύλλα του φυτού χρησιμοποιούνται ως βότανα και φάρμακα από τους αυτόχθονες του Μεξικού και των υπόλοιπων περιοχών όπου το φυτό είναι ιθαγενές. 
Στην περιοχή της Καραϊβικής υπάρχει η δοξασία ότι βάζοντας τα φύλλα του φυτού κάτω από το κρεβάτι ενός ατόμου με πυρετό, ο πυρετός θα φύγει το επόμενο πρωί. Επίσης, βράζοντας τα φύλλα και πίνοντας το ζωμό τους πιστεύεται ότι προκαλεί ύπνο.

Κίνδυνοι για την υγεία

Έρευνες που διεξήχθησαν στην περιοχή της Καραϊβικής υποστηρίζουν ότι υπάρχει σχέση ανάμεσα στην κατανάλωση του φρούτου και σε ασυμπτωματικούς τύπους της νόσου του Πάρκινσον εξαιτίας της υψηλής περιεκτικότητας της γουνάμπανα σε ανονακίνη.
Πολυξένη της Έσσης-Ρότενμπουργκ

Βιογραφία

Ήταν η πρώτη κόρη του Ερνέστου-Λεοπόλδου λαντγκράβου της Έσσης-Ρότενμπουργκ και της Ελεονώρας, κόρης του Μαξιμιλιανού-Καρόλου-Αλβέρτου πρίγκιπα του Λέβενσταϊν-Βέρτχαϊμ-Ρόχεφορτ.
Επαρχίες της Ζάμπιας

Επαρχία Μουτσίνγκα

Η Επαρχία Μουτσίνγκα (Muchunga) ήταν μια επαρχία της Ζάμπιας και χωρίστηκε από τη Βόρεια το 2011.
Πανελλήνιο πρωτάθλημα κωπηλασίας 2003

Το πανελλήνιο πρωτάθλημα κωπηλασίας 2003 διοργανώθηκε από την Ε.Κ.Ο.Φ.Ν.Σ. με νικητή τον Ν.Ο. Ιωαννίνων. Το πρωτάθλημα έγινε σε 2 φάσεις.
Ερβέρτος Δ΄ του Βερμαντουά

Βιογραφία

Ήταν γιος του Όθωνα κόμη του Βερμαντουά και της Πάβια/Πάτια.
Διαδέχθηκε τον πατέρα του το 1045 ως κόμης του Βερμαντουά. Ο Ερβέρτος Δ΄ απεβίωσε το 1080 και τον διαδέχθηκαν τα παιδιά του, πρώτα ο Εύδης και μετά η Αδελαΐδα.
Αδελαΐδα της Νορμανδίας

Οικογένεια

Η Αδελαΐδα έκανε συνολικά τρεις γάμους. Από τον πρώτο της γάμο απέκτησε έναν γιο, τον Γκυ. Μετά τον πρόωρο θάνατο του πρώτου συζύγου της, παντρεύτηκε σε δεύτερο γάμο τον Λαμπέρ Β΄ του Λανς από την οικογένεια της Βουλώνης. Με τον δεύτερο σύζυγό της απέκτησε μία και μοναδική κόρη, την Ιουδήθ της Λανς, που υπήρξε η μητέρα της Μαώ του Χάντιγκτον, την οποία παντρεύτηκε σε δεύτερο γάμο του ο βασιλιάς Δαυίδ Α΄ της Σκωτίας.
Μετά τον θάνατο και του δευτέρου συζύγου της στην μάχη της Λιλ το 1054, παντρεύτηκε σε τρίτο της γάμο τον Όντο Β΄ της Καμπανίας, γιο του κόμητος του Τρουά και μαζί του απέκτησε άλλον έναν γιο, τον Στέφανο.
Επέτειος του Όχι

Η Επέτειος του ΟΧΙ μνημονεύει την άρνηση της Ελλάδας στις ιταλικές αξιώσεις που περιείχε το τελεσίγραφο που επιδόθηκε στις 28 Οκτωβρίου του 1940 στον Έλληνα δικτάτορα Ιωάννη Μεταξά. Συνέπεια της άρνησης αυτής ήταν η είσοδος της Χώρας στο Β΄ Παγκόσμιο Πόλεμο και η έναρξη του Ελληνοϊταλικού πολέμου του 1940. Η ημερομηνία αυτή καθιερώθηκε να εορτάζεται στην Ελλάδα και την Κύπρο κάθε χρόνο ως επίσημη εθνική εορτή και αργία. Επίσης, σε πολλές χώρες του κόσμου, ελληνικές κοινότητες γιορτάζουν την Επέτειο του Όχι.

Ιστορία

Λίγο μετά τις 3 τα ξημερώματα της 28 Οκτωβρίου του 1940  η τότε Ιταλική Κυβέρνηση απέστειλε στην Ελλάδα τελεσίγραφο, δια του Ιταλού Πρέσβη στην Αθήνα Εμανουέλε Γκράτσι, ο οποίος και το επέδωσε ιδιόχειρα στον Ιωάννη Μεταξά, στην οικία του δεύτερου, στην Κηφισιά, με το οποίο και απαιτούσε την ελεύθερη διέλευση του Ιταλικού στρατού από την Ελληνοαλβανική μεθόριο προκειμένου στη συνέχεια να καταλάβει κάποια στρατηγικά σημεία του Βασιλείου της Ελλάδος, (λιμένες, αεροδρόμια κλπ.), για ανάγκες ανεφοδιασμού και άλλων διευκολύνσεών του, στη μετέπειτα προώθησή του στην Αφρική. 
Μετά την ανάγνωση του κειμένου ο Μεταξάς έστρεψε το βλέμμα του στον Ιταλό Πρέσβη και του απάντησε στα γαλλικά (επίσημη διπλωματική γλώσσα) την ιστορική φράση: «Alors, c'est la guerre»,  (προφέρεται από τα γαλλικά, αλόρ, σε λα γκερ, δηλαδή, Λοιπόν, αυτό σημαίνει πόλεμο), εκδηλώνοντας έτσι την αρνητική θέση επί των ιταμών ιταλικών αιτημάτων.
O ίδιος ο Γκράτσι στα απομνημονεύματά του, που εξέδωσε το 1945, περιγράφει τη σκηνή: 
«Έχω εντολή κ. πρωθυπουργέ να σας κάνω μία ανακοίνωση και του έδωσα το έγγραφο. Παρακολούθησα την συγκίνηση εις τα χέρια και εις τα μάτια του. Με σταθερή φωνή και βλέποντάς με κατάματα ο Μεταξάς μου είπε: "Αυτό σημαίνει πόλεμο". Του απήντησα ότι αυτό θα μπορούσε να αποφευχθεί. Μου απήντησε ΟΧΙ. Του πρόσθεσα ότι αν ο στρατηγός Παπάγος..., ο Μεταξάς με διέκοψε και μου είπε: ΟΧΙ! Έφυγα υποκλινόμενος με τον βαθύτερο σεβασμό, προ του γέροντος αυτού, που προτίμησε την θυσία αντί της υποδουλώσεως»
Ο Μεταξάς εκείνη τη στιγμή είχε εκφράσει το ελληνικό λαϊκό συναίσθημα, την άρνηση της υποταγής, και αυτή η άρνηση πέρασε στον τότε ελληνικό δημοσιογραφικό τύπο με την λέξη «ΟΧΙ». Σημειώνεται πως αυτούσια η λέξη «ΟΧΙ» παρουσιάσθηκε για πρώτη φορά ως τίτλος στο κύριο άρθρο της εφημερίδας «Ελληνικό Μέλλον» του Ν. Π. Ευστρατίου στις 30 Οκτωβρίου του 1940.
Στις 5 και μισή τα ξημερώματα, ξεκίνησε ο Ελληνοϊταλικός Πόλεμος με την αιφνιδιαστική εισβολή (το τελεσίγραφο όριζε ότι η επίθεση θα ξεκινούσε στις 6 π.μ.) των ιταλικών στρατευμάτων στην Ήπειρο, οπότε η Ελλάδα αμυνόμενη εισήλθε στον πόλεμο.
Χοσέ Μέγας

Βιογραφία

Ο Χοσέ Μέγας γεννήθηκε το 1077 στη Σεβίλλη της Ανδαλουσίας και ήταν μέλος μίας από τις αριστοκρατικότερες οικογένειες της Ισπανίας. Ήταν γιος επιφανούς ραββίνου με σπουδαία γνώση και σημαντική κοινωνική επιρροή, του Μεΐρ Μέγας, ο οποίος έζησε στη Σεβίλλη, και εγγονός του Χοσέ Μέγας του πρεσβύτερου, επίσης ραββίνου, από τη Γρανάδα, ο οποίος είχε πολύ σημαντικό ρόλο στη βασιλική αυλή της Γρανάδας και ακόμη και όταν αναγκάστηκε για πολιτικούς λόγους να εγκαταλείψει τη Γρανάδα και εγκαταστάθηκε στη Σεβίλλη, αμέσως έγινε ένας από τους πιο ευνοούμενους του εκεί ηγεμόνα. Ως εκ τούτου, ο Χοσέ Μέγας ανατράφηκε με όλη την επιμέλεια και τη γνώση που υπήρχε εκείνη την εποχή. Σε ηλικία 12 ετών, στάλθηκε από τον πατέρα του στη Λουθένα της Κόρδοβας, όπου και σπούδασε για 14 χρόνια, υπό τη διεύθυνση του διάσημου διδασκάλου Ισαάκ Αλφασί.
Η εκπληκτική μόρφωση και η λογιότητά του συνετέλεσαν στο να γίνει, μόλις στα 26 του χρόνια, πρύτανης της Ακαδημίας της Λουθένας, θέση στην οποία παρέμεινε για 38 συναπτά έτη, έως το θάνατό του, το 1141.
Μεταξύ των πολυάριθμων μαθητών του, ήταν και ο Μαϊμών, πατέρας του μετέπειτα διάσημου φιλοσόφου, ραββίνου και ιατρού, Μαϊμωνίδη.
Λίγα χρόνια μετά το θάνατο του Χοσέ Μέγας, το 1148, η εισβολή των Αλμοαδών Αράβων και η κατάληψη της πόλης της Λουθένας από εκείνους, σήμαναν το τέλος της Ακαδημίας της Λουθένας. Ο γιος του Χοσέ Μέγας, Μεΐρ Μέγας, ο οποίος διαδέχθηκε τον πατέρα του στη θέση του προέδρου της Ακαδημίας, αναγκάστηκε να εγκαταλείψει την πόλη και να μεταβεί στο Τολέδο.
Στην Πλατεία Σαντιάγο στη Λουθένα της Κόρδοβας, δεσπόζει η προτομή του.

Έργο

Το σπουδαίο έργο του Χοσέ Μέγας περιλαμβάνει περίπου 200 "ρεσπόνσα" (επεξηγήσεις του εβραϊκού νόμου), ταλμουδικά σχόλια και ποίηση, αλλά και κάποια ακόμη γραπτά που, δυστυχώς, έχουν χαθεί.
Κισσοειδές του Διοκλή

Το Κισσοειδές του Διοκλή είναι μία συγκεκριμένη καμπύλη της γεωμετρίας, της οποίας η μελέτη αποδίδεται στον Διοκλή το 100 π.Χ.. Ο Διοκλής προσπαθούσε εκείνη την εποχή να λύσει το πρόβλημα της Δήλου, όπως αναφέρει ο Πρόκλος στα σχόλιά του περί του Ευκλείδη. Το όνομα της καμπύλης προέρχεται από το σχήμα της που μοιάζει με φύλλο κισσού.
Αλλοφανής

Εμφάνιση, παραγενέσεις

Είναι προϊόν εξαλλοίωσης της ηφαιστειακής σποδού (στάχτης). Ανευρίσκεται, επίσης, σε υδροθερμικές αλλοιώσεις πυριγενών πετρωμάτων, προερχόμενος από τη διάσπαση αστρίων και σε υδροθερμικές φλέβες τυπικά συσχετιζόμενος με χαλκούχα κοιτάσματα. Απαντά και σε ιζηματογενή πετρώματα μέσα σε αποθέσεις κρητίδας και ανθρακοφόρες κοίτες.
Σχετίζεται με χαλαζία, χριστοβαλίτη, γιββσίτη, λειμωνίτη και χρυσόκολλα.
Υπάρχει σε πολλά μέρη του κόσμου, αλλά σε μικρές ποσότητες. Αξιοσημείωτες εμφανίσεις του είναι στην Γερμανία (Σαξωνία και Θουριγγία), την Τσεχία (περιοχή Jachymov), την Ιταλία (Σαρδηνία, Βεζούβιος), τη Γαλλία, το Ντέβον της Βρετανίας, την Αριζόνα και την Καλιφόρνια των ΗΠΑ, τη Νότια Αφρική και την Ιαπωνία.
Στην Ελλάδα ανευρίσκεται σε όμορφες συσσωματώσεις στην περιοχή «Πλάκα» των μεταλλείων Λαυρίου.
Ιωάννης Ζαπόλυα

Βιογραφία

Ήταν ο πρωτότοκος γιος του Στεφάνου παλατινού (κόμη), δηλ. αντιβασιλιά και αρχιστράτηγου, της Ουγγαρίας και της Χέντβιχ των Πιαστ-Σιλεσίας, κόρης του Πρζέμυσλαβ Β΄ δούκα του Τσέσυν.
Καπναποθήκη Οθωμανικού Μονοπωλίου «Ρεζή»

Ιστορία

Το κτήριο ανοικοδομήθηκε τέλη 19ου αιώνα (ίσως το 1890) από το Οθωμανικό Μονοπώλιο Καπνού Régie Co Intéressée des Tabacs de l' Empire Ottoman γνωστό και ως Ρεζή το οποίο είχε την έδρα στην Κωνσταντινούπολη και ιδρύθηκε το 1884. Στο κτήριο αυτό στεγάστηκε Οθωμανικό Μονοπώλιο Καπνού μέχρι το 1912 όταν η πόλη καταλήφθηκε από τους Βουλγάρους. Αργότερα χρησιμοποιήθηκε από τον Ελληνικό Οργανισμό Καπνού, τη Νομαρχία Ξάνθης και το Δημοκρίτειο Πανεπιστήμιο Θράκης. Σήμερα χρησιμοποιείται από τον Δήμο Ξάνθης για πολιτιστικές εκδηλώσεις ενώ από το 2002 η βόρεια πτέρυγα παραχωρήθηκε στο Ίδρυμα Θρακικής Τέχνης και Παράδοσης.
Φίλιππος Α΄ του Νασσάου - Βήσμπαντεν & Ίντσταϊν

Βιογραφία

Γεννήθηκε στην Κολωνία και ήταν ο μόνος γιος του Αδόλφου Γ΄ κόμη του Νασσάου-Βήσμπαντεν και της Μαργαρίτας, κόρης του Φιλίππου Α΄ κόμη του Χανάου-Λίχτενμπεργκ. Το 1509 απεβίωσε ο θείος του Φίλιππος και τον διαδέχθηκε ο Αδόλφος Γ΄ ως κόμης του Νασσάου-Ίντσταϊν.
Το 1511 απεβίωσε ο πατέρας του και τον διαδέχθηκε στο Νασσάου - Βήσμπαντεν & Ίνσταϊν.
Ο ίδιος απεβίωσε το 1558 σε ηλικία 68 ετών και τον διαδέχθηκαν οι γιοί του: πρώτα ο Φίλιππος Β΄ και έπειτα ο Βαλτάσαρ.
Πέρι Κρίστι

Σπουδές

Φοίτησε στο σχολείο της Νιου Πρόβιντενς και στο Κολέγιο (University Tutorial College), όπως επίσης στο  Inner Temple του Λονδίνου και στο πανεπιστήμιο του Μπέρμιγχαμ.

Πολιτική καριέρα

Το κόμμα του, Προοδευτικό Κόμμα των Φιλελευθέρων (PLP) κέρδισε τις εκλογές του 2002 και 29 έδρες στο Κοινοβούλιο Ο ηγέτης του PLP ορκίστηκε πρωθυπουργός στις 3 Μαΐου 2002.
Ωστόσο, στις επόμενες εκλογές, που διεξήχθησαν το 2007, το κόμμα του Χιούμπερτ Ίνγκραμ κέρδισε 23 έδρες έναντι 18 για το Προοδευτικό Κόμμα των Φιλελευθέρων. Ο Κρίστι παραδέχθηκε σε τηλεφώνημα στον Ίγνκραχαμ την ήττα του και παραιτήθηκε από την πρωθυπουργία. Μετά την ορκωμοσία της νέας κυβέρνησης του FNM, ο Κρίστι ορκίστηκε επικεφαλής της Αξιωματικής Αντιπολίτευσης.
Τον Νοέμβριο του 2009 εξελέγη ξανά πρόεδρος του PLP στο ετήσιο συνέδριο του κόμματος, συγκεντρώνοντας ποσοστό πάνω από 80% των ψήφων έναντι του Δρα Μπέρναρντ Νότιτζ. Έπειτα από τις εκλογές που διεξήχθησαν τον Μάιο του 2012, ο Πέρι Κρίστι επέστρεψε στην πρωθυπουργία, καθώς ο Ίνγκραμ ηττήθηκε, παραιτήθηκε από πρωθυπουργός αλλά και από την προεδρία του κόμματός του.

Ήττα στις εκλογές του 2017

Στις εκλογές που έγιναν στις 10 Μαΐου 2017 κέρδισε σαρωτική νίκη το Ελεύθερο Εθνικό Κίνημα (FNM), με το PLP να υφίσταται δεινή ήττα, καθώς κέρδισε μόνο 4 έδρες.   Ο ίδιος ο Κρίστι έχασε την έδρα του στη Σέντερβιλ με διαφορά 4 ψήφων. Στην εν λόγω εκλογική περιφέρεια πολιτευόταν επί 40 συνεχή χρόνια. Συνακόλουθα, ο Κρίστι αποχώρησε από την πρωθυπουργία και αντικαταστάθηκε από τον νικητή των εκλογών, Χιούμπερτ Μίνις.
NGC 2261

Το NGC 2261 (γνωστό και ως Μεταβλητό Νεφέλωμα του Χαμπλ ή Caldwell 46) είναι μεταβλητό νεφέλωμα στον αστερισμό Μονόκερως. Φωτίζεται από το άστρο R Μονόκερου, το οποίο δεν είναι άμεσα ορατό. Το φωτογράφησε ο Έντγουιν Χαμπλ (Edwin Hubble) στις 26 Ιανουαρίου 1949 με το τηλεσκόπιο Χέιλ στο αστεροσκοπείο Πάλομαρ. Μάλιστα αυτό ήταν το "πρώτο φως" του εν λόγω τηλεσκοπίου. Ο μεγάλος αστρονόμος είχε ήδη μελετήσει το νεφέλωμα στα αστεροσκοπεία Γιέρκς και όρους Γουίλσον.
Η μεταβλητότητα ενδέχεται να οφείλεται σε πυκνά νέφη σκόνης κοντά στον R Μονόκερου, τα οποία παρεμποδίζουν περιοδικά τον φωτισμό του νεφελώματος από τον αστέρα.
Υδρόβιος οργανισμός

Υδρόβια ζώα

Μέγας είναι ο πλούτος των υδροβίων και ιδιαίτερα των θαλάσσιων ζωικών μορφών, τα περισσότερα των οποίων διαμένουν σε μεγάλα βάθη των θαλασσών και που παραμένουν ακόμη άγνωστα. Αναρίθμητες είναι οι ποικιλιες αυτών που υπολογίζονται σε πολύ μεγαλύτερο αριθμό των χερσαίων και που εμφανίζονται με διάπλαση όλως ασυνήθη και παράδοξη, απότοκη της διαβίωσης στο νερό. Οι υδρόβιοι οργανισμοί είναι πολύ περισσότερο ευαίσθητοι στις μεταβολές του περιβάλλοντός τους που μπορεί να ανάγονται στη σύνθεση του νερού, τη θερμοκρασία, τη πίεση, τη φύση των ρευμάτων, την περιεκτικότητα σε οξυγόνο και θρεπτικές τροφές κ.λπ. Η δε επίδραση εξ αυτών οδηγεί εκάστοτε σε ανάλογη προσαρμογή και ως εκ τούτου τη διαμόρφωση του σώματος έτσι ώστε να είναι κατάλληλο για την διαβίωσή του σ΄ αυτό το ειδικό περιβάλλον. Ένα από τα πλέον χαρακτηριστικά γνωρίσματα των υδροβίων είναι ο τρόπος αναπνοής τους. Παρατηρείται έτσι ότι τα υδρόβια που παραμένουν μόνιμα στο νερό, δηλαδή που δεν επιστρέφουν στο αρχέγονο αυτό περιβάλλον τους, ο καθαρισμός του αίματος και λήψη οξυγόνου πραγματοποιείται με τα πτεροειδή βράγχια που έχουν την ικανότητα να συγκρατούν το διαλυμένο οξυγόνο του νερού. Ενώ τα ζώα που τρέφονται στο νερό αναπνέουν άμεσα στην επιφάνεια, ή κάποιες μεμονωμένες περιπτώσεις εντόμων που διατηρούν αέρα στο σώμα τους ή μεταφέρουν τούτο στην υποβρύχια κατοικία τους. Κάποια δε φαινόμενα αναπνοής μαλακοστράκων και ψαριών να αναπνέουν και στη στεριά δηλαδή με βράγχια και πνεύμονες (δίπνοοι ιχθύες) καθώς και των αμφιβίων διαφωτίζουν κάπως την μετάβαση των ζωικών οργανισμών από το ένα περιβάλλον στο άλλο.
Αξιοσημείωτο όμως είναι το γεγονός ότι στα γνήσια υδρόβια ζώα η θερμοκρασία του σώματός τους είναι πολύ λίγο υψηλότερη εκείνης του περιβάλλοντος τους και συχνά μάλιστα διατηρούνται στη ζωή ακόμη και στη θερμοκρασία πήξεως του ύδατος, ενώ στα θερμόαιμα σπονδυλωτά τα οποία επανήλθαν στο υδάτινο περιβάλλον ή βρίσκονται αντίθετα στο στάδιο εγκατάλειψής του οι διάφορες τροποποιήσεις, όπως το πυκνό τρίχωμα και πτέρωμα, οι λιπαρές εκκρίσεις για την αδιαβροχοποίηση του σώματός τους ή με το υποδερμικό στρώμα λίπους, χρησιμεύουν ως προστατευτικά έναντι του ψύχους.
Νικόλαος Βγενόπουλος

Βιογραφία

Σπούδασε Καρδιολογία στο Πανεπιστήμιο των Αθηνών και αναγορεύτηκε διδάκτορας της Ιατρικής Σχολής σε ηλικία 35 ετών. Συνετέλεσε στην ίδρυση της Ένωσης Νέων Ιατρών και εξελέγη γενικός γραμματέας και αντιπρόεδρος του Ιατρικού Συλλόγου Αθηνών. Κατά την επταετία ήταν μέλος του ΠΑΚ Ελλάδος. Το Νοέμβριο του 1970 συνελήφθη από την ΕΣΑ και υποβλήθηκε σε βασανιστήρια, κρατήθηκε στην απομόνωση και αργότερα καταδικάστηκε από έκτακτο στρατοδικείο σε φυλάκιση 2,5 ετών. Συνέχισε τη δράση του και κατά την εξέγερση του Πολυτεχνείου. Ιδρυτικό μέλος του ΠΑΣΟΚ είχε υπογράψει την διακήρυξη της 3η Σεπτέμβρη 1974 με την οποία ιδρύθηκε. Εξελέγη με το ΠΑΣΟΚ βουλευτής Αχαΐας στις εκλογές του 1974 όπου πήρε 9.598 ψήφους (πρώτος στο νομό). Επανεξελέγη βουλευτής στις εκλογές του 1977.
Στις ευρωεκλογές του 1981 εξελέγη ευρωβουλευτής με το ΠΑΣΟΚ και επανεξελέγη το 1984.  Πέθανε από καρδιακό έμφραγμα το Δεκέμβριο του 1985, όντας εν ενεργεία ευρωβουλευτής και κηδεύτηκε από το Πρώτο Νεκροταφείο. Τον Ιανουάριο του 1986 αντικαταστάθηκε από τον Νίκο Παπακυριαζή.